钦定古今图书集成/理学汇编/经籍典/第157卷 > 《诗谱序》前人
## 钦定古今图书集成/理学汇编/经籍典/第157卷 > 《诗谱序》前人

《两朝国史志》：“欧阳修于绛州得注本，卷首残阙，因补成进之，而不知注者为太叔求也。”

毛、郑于《诗》，其学亦已博矣。予尝依其《笺》《传》，考之于《经》，
而证以《序》《谱》，惜其不合者颇多。盖《诗》述商、周自“生民
元鸟，上陈稷、契，下迄陈灵公，千五六百岁之间，旁及
列国君臣世次，国地山川，封域图牒，鸟兽、草木、虫鱼
之名，与其风俗善恶，方言训诂，盛衰治乱，美刺之由，
无所不载。”然则孰能无失于其间哉？予疑毛、郑之失
既多，然不敢轻为改易者，意其为说，不止于《笺》《传》而
已，恨不得尽见二家之书，未能遍通其旨。夫不尽见
其书而欲折其是非，犹不尽人之辞而欲断其讼之
曲直，其能果于自决乎？其能使之必服乎？世传郑氏
《诗谱》最详，求之久矣，不可得，虽《崇文总目》秘书所藏
亦无之。庆历四年，奉使河东，至于绛州，偶得焉。其文
有注而不见名氏，然首尾残阙，自“周公致太平”已上
皆亡之。其《国谱》旁行，尤易为讹舛。悉皆颠倒错乱，不
可复考。凡《诗》《雅》《颂》兼列商、鲁，其正变之风十有四国，
而其次皆莫详其义。惟封国变风之先后，不可以不
知。周、召、《王豳》同出于周，邶、鄘并于卫，桧、魏无世家。其
可考者，陈、齐、卫、晋、曹、“《郑》《秦》，此封国之先后也。《豳》《齐》《卫》
《桧》《陈》《唐》《秦》《郑》《魏》《曹》，此变风之先后也。《周南》《召南》《邶》《鄘》
《卫》《王》《郑》《齐》《豳》《秦》《魏》《唐》《陈》《曹》，此孔子未删《诗》之前，周太
师乐歌之次第也。《周》《召》《邶》《鄘》《卫》《王》《桧》《郑》《齐》《魏》《唐》《秦》《陈》
《曹》《豳》，此郑氏《诗谱》次第也。黜《桧》后《陈》，此今诗次第也。”
初予未见《郑谱》，尝略考《春秋》《史记》、本纪、世家、《年表》，而
合以毛、郑之说，为《诗图》十四篇。今因取以补郑《谱》之
亡者，足以见二家所说，世次先后甚备。因据而求其
得失较然矣。而仍存其图，庶几以见予于郑氏之学
尽心焉耳。夫尽其说而有所不通，然后得以论正，予
岂好为异论者哉！凡补其谱十有五，补其文字二百
七，增损涂乙改正者三百八十三，而郑氏《之谱》复完。